Vermiste Bloem-meisie (6) dood gevindArgieffoto Die liggaam van ŉ sesjarige meisie is gevind nadat sy Saterdag vir die laaste keer by haar ouerhuis in Bloemfontein gesien is. Kol. Thandi Mbambo, polisiewoordvoerder, het Woensdag gesê die meisie, Sandisiwe Sintwa, is Saterdag vir die laaste keer gesien terwyl sy saam met ŉ maatjie by haar huis in Chris Hani in Mangaung gespeel het. “Sy is vermoedelik gelok en ontvoer deur ŉ man wat ŉ babahondjie by hom gehad het,” het Mbambo gesê. ŉ Soektog na die meisie is van stapel gestuur en haar liggaam is Woensdag onder ŉ boom by ŉ stortingsterrein in Manguang gekry. “Haar liggaam het reeds begin ontbind. Daar was geen sigbare beserings aan haar liggaam nie. ŉ Nadoodse ondersoek sal gedoen word om die oorsaak van haar dood te bepaal en om vas te stel of sy dalk seksueel aangerand is,” het Mbambo gesê. Die polisie ondersoek ŉ saak van moord. Niemand is nog in verband met die voorval in hegtenis geneem nie. Lt.genl. Lebeoana Tsumane, provinsiale polisiekommissaris van die Vrystaat, het ŉ beroep op die gemeenskap gedoen om nie die reg in eie hande te neem nie. “Ek het reeds opdrag aan die ondersoekspan gegee om geen steen onaangeraak te laat nie,” het Tsumane gesê.